Na temelju članka 33. Zakona o udrugama („Narodne novine", broj 74/14, 70/17 i 98/19), članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine”, broj 26/15 i 37/21), članka 59. Statuta Općine Sračinec („Službeni vjesnik Varaždinske županije”, broj 24/13) i članka 14. Pravilnika o financiranju programa, projekata i javnih potreba od interesa za opće dobro koje provode udruge na području Općine Sračinec („Službeni vjesnik Varaždinske županije“, broj 104/21), općinski načelnik objavljuje

**Javni poziv za financiranje provedbe programa, projekata i javnih potreba od interesa za opće dobro koje provode udruge**

**na području Općine Sračinec u 2024. godini**

**I.**

U Proračunu Općine Sračinec za 2024. godinu osigurana su sredstva za financijsku potporu programa namijenjenih zadovoljavanju programa ili projekata koje provode udruge civilnog društva u Općini Sračinec za 2024. godinu.

Predviđeni iznos ukupnih sredstava koji je na raspolaganju u proračunu Općine Sračinec za sufinanciranje programa u 2024. godini, odnosno iznos koji će se temeljem ovog Javnog poziva moći dodijeliti udrugama, društvima i drugim neprofitnim organizacijama za provedbu programa javnih potreba je 42.000,00 EUR-a, od čega se iznos od 30.000,00 eura odnosi na programe javnih potreba u kulturi, dok se iznos od 12.000,00 eura odnosi na program u socijalnoj skrbi. Javni poziv će provesti Jedinstveni upravni odjel Općine Sračinec.

**Il.**

Na ovaj Javni poziv se mogu javiti sve udruge čiji su ciljevi i djelatnost usmjereni ka zadovoljenju javnih potreba stanovnika Općine Sračinec na području kulture, socijalnih potreba, poljoprivrede i drugih područja, a kojima temeljna svrha nije stjecanje dobiti.

Udruge koje se javljaju na ovaj javni poziv moraju biti upisane u Registar udruga, moraju posjedovati RNO broj iz Registra neprofitnih organizacija, dostaviti dokaz o tome da su uskladile svoje statute s odredbama Zakona o udrugama, odnosno da su Uredu državne uprave podnijele zahtjev za promjenu podataka u Registru udruga i moraju ispunjavati sve druge uvjete propisane pozivom odnosno Uputama za prijavitelje (ukoliko je primjenjivo).

**III.**

Najmanji iznos financijskih sredstava koji se može prijaviti i ugovoriti po pojedinom programu/projektu je **600,00 EUR-a**, a najveći iznos po pojedinom programu/projektu je **6.600,00 EUR-a**.

**IV.**

Svaka udruga može prijaviti i ugovoriti više programa/projekata u okviru ovog Javnog poziva, za razdoblje provedbe do 12 mjeseci u razdoblju od **01. siječnja 2024. godine do 31. prosinca 2024. godine**. Prijave se podnose na posebnim obrascima:

1. **Obrazac opisa programa ili projekta (Obrazac 4.1.),**
2. **Obrazac proračuna programa ili projekata (Obrazac 4.2.)** - k*ao prilog obrascu proračuna dostavljaju se dokumenti na osnovu kojih je isti utvrđen (ponude, izjave suradnika o cijeni njihovih usluga, procjene troškova i sl.),*
3. **Izjava o nepostojanju dvostrukog financiranja (Obrazac 7.).**

Uz gore navedene obrasce, **prijavitelji su obvezni dostavit i sljedeću dokumentaciju**:

1. **Preslika Rješenja iz Registra udruga Republike Hrvatske,**
2. Ukoliko udruga nema novo Rješenje, a uredno je predala zahtjev za upis promjena u Registru, potrebno je dostaviti dokaz o podnošenju zahtjeva (ako je primjenjivo),
3. **Uvjerenje ili Izjava o nekažnjavanju odgovorne osobe udruge** u izvorniku ili preslici, s tim da uvjerenje ne smije biti starije od šest mjeseci dana od dana objave natječaja (iznimno prema Uputi i ako je primjenjivo),
4. **Potvrdu nadležne porezne uprave o nepostojanju duga prema državnom proračunu** u izvorniku ili preslici, ne stariju od 30 dana od dana objave natječaja (iznimno prema Uputi i ako je primjenjivo),
5. **Popis članova udruge**.

**V.**

S korisnicima kojima će biti odobrena financijska sredstva, općina će sklopiti Ugovor o financiranju programa / projekta.

**VI.**

Rok za podnošenje prijava, neovisno kojim putem se one dostavljaju (poštom ili osobno) u Općinu Sračinec istječe **15. veljače 2024. godine u 15,00 sati.** Postupak provjere formalnih uvjeta i ocjenjivanja programa izvršit će povjerenstvo koje imenuje općinski načelnik.

**VII.**

Prijave koje ne udovoljavaju uvjetima iz ovog javnog poziva i uvjetima navedenim u Uputama za prijavitelje, koje su nepotpune, pogrešno ispunjene ili pristignu izvan roka **neće se razmatrati.**

**VIII.**

Prijave na propisanim obrascima, koji su zajedno s Uputama za prijavitelje dostupni na web stranici Općine Sračinec (www.sracinec.hr), šalju se poštom ili neposredno predaju u Općini Sračinec, na sljedeću adresu:

**Općina Sračinec, Varaždinska 188, 42209 Sračinec**

**„Javni poziv za financiranje provedbe programa, projekata i javnih potreba od interesa za opće dobro koje provode udruge Općini Sračinec za 2024. godinu – ne otvaraj”**

**IX.**

Sve informacije vezane za ovaj javni poziv, kao i potrebni obrasci mogu se dobiti u prostorijama Općine Sračinec, na adresi Sračinec, Varaždinska 188 ili putem telefona: 042/712-110.

|  |  |
| --- | --- |
| **KLASA: 402-08/24-01/1** |  |
| **URBROJ: 2186-7-01/1-24-1** | **OPĆINSKI NAČELNIK** |
| **SRAČINEC, 09. siječnja 2024. godine** |  |
|  | **Božidar Novoselec** |
|  |  |
|  |  |